[Video] ŉ Toeris in Noord-KoreaJacob Laukaitis in ‘n straat in Noord-Korea (skermgreep uit die video) Jacob Laukaitis het die afgelope vier jaar al oor die wêreld heen gereis, en het onder andere ook Noord-Korea besoek. Jacob is ŉ onafhanklike entrepreneur en volgens hom is sy lewensleuse: “Die lewe is kort. Waarom wil jy ŉ sekonde mors?” Hy het in Augustus 2016 Noord-Korea besoek. “Ek het altyd in Noord-Korea belanggestel, want dit bly een van die mees unieke en geheimsinnigste lande in die wêreld. Hierdie video is ŉ dag-tot-dag-vertelling van die sewe dae wat ek in dié land spandeer het. “Mens kan nooit seker wees of enigiets vooraf beplan is nie, want in Noord-Korea wys hulle slegs vir jou dit wat hulle wil hê jy moet sien. Jy kan nie kies waarheen of wanneer jy na ŉ spesifieke plek toe wil gaan nie, hulle sê slegs jy moet op ŉ bus klim en waar jy weer moet afklim.” Jacob verduidelik die toergroep is deurgaans deur ŉ toerleier gelei en vergesel en foto’s (en video’s) mag slegs met toestemming geneem word. Die groep is ook in ŉ pretpark toegelaat en kon op ŉ tuimeltrein ry, maar Jacob verduidelik nadat die tuimeltrein tot stilstand gekom het, mag hulle nie op enigiets anders in die pretpark gery het nie en hulle moes die pretpark ook dadelik verlaat. “Ek gee glad nie my mening in hierdie video of dit wat ons gesien het, vooraf beplan is nie. Ek sê ook nie of dinge goed of sleg of eerlik of oneerlik is nie. My doel was om vir jou te wys hoe my dag gelyk het toe ek daar was en ek laat dit aan jou oor om jou eie afleiding te maak.” “Vir my is vryheid alles: vryheid om te kies watter werk jy wil doen, wat jy wil lees, waarheen jy wil gaan of waar jy wil bly. Dis hartseer om te besef dat miljoene mense nie dié vryheid beleef nie, bloot omdat hulle in ŉ ander plek gebore is.” Presies een jaar ná sy reis na Noord-Korea, het hy in Augustus vanjaar na Suid-Korea gereis en ŉ video gemaak waar hy na die verskille van die twee lande kyk. (Sien die video ook onderaan hierdie berig.) Jacob het ook al 8 000 km oor Nieu-Seeland gereis en Forbes het ŉ onderhoud met hom gevoer oor sy lewe as ŉ digitale reisiger. Volgens hom verstaan meeste mense nie hoe hy op lang reise kan gaan en op $5 per dag kan oorleef nie. Hy het ŉ eBoek geskryf, 19 Proven Ways to Quit The 9 to 5 And Become a Digital Nomad. Jy kan die boek hier gratis aflaai. Volg Jacob se avonture op YouTube, Facebook en Instagram.